隧道底黐到實 使唔使咁「欣」愛
2024年05月02日 12:00
東網電視
更多新聞短片
「欣樂人生」完成操練後，姚本輝立即走落隧道底護送，緊張到極。
近期姚本輝手風轉順，昨晚憑「有鴻利」的頭馬迎來季內第43場勝仗，與蔡約翰及沈集成的頭馬數字一樣，齊齊守住練馬師榜第3位，爭冠形勢又起變化，估唔到季尾來個反高潮。至於人逢喜事精神爽的輝哥，今早開工冇耐即派多匹周日沙田賽事的參戰馬進行快工夫，擺明車馬要乘勝追擊。
要數輝哥最緊張，必然係出戰第3場四班泥地1200米的「欣樂人生」，需知此駒在港4度試泥閘錄得全勝，必然路有專長，今勻回師泥賽，續由梁家俊操刀，誓必拼個明白，而此駒今早被安排由助手代操，與廐侶「生生勝利」於大圈拍跳800米時，見練者在烽火台食胡位親自打錶之餘，課後連隨衝落隧道底接馬，再從旁護送返機坪，表現好「欣」愛，同時可用一絲不苟來形容！